Predkladacia správa

Ministerstvo financií Slovenskej republiky predkladá na rokovanie vlády Slovenskej republiky návrh zákona skupiny poslancov Národnej rady Slovenskej republiky Jirka Malchárka, Imricha Hamarčáka, Jána Drgonca a Vlastimila Ondrejku, ktorým sa mení a dopĺňa zákon č. 366/1999 Z. z. o daniach z príjmov v znení neskorších predpisov. K predloženému návrhu zákona uvádza:

Všeobecne

Skupina poslancov Národnej rady predložila návrh zákona, ktorým sa mení a dopĺňa zákon č. 366/1999 Z. z. o daniach z príjmov v znení neskorších predpisov, podľa ktorého sa navrhuje upraviť znenie § 48 ods. 9 cit. zákona.

Predložený návrh poslanci odôvodňujú odstránením diskriminácie daňovníkov, ktorá vyplýva z rozdielneho postavenia daňovníkov, ktorí využijú možnosť podať vyhlásenie o použití podielu zaplatenej dane na osobitné účely, v prípade, ak ide o daňovníkov, ktorým vznikol preplatok na dani. V návrhu sa konštatuje, že navrhovaná zmena nebude mať vplyv  na štátny rozpočet.

Stanovisko

Ministerstvo financií SR zásadne nesúhlasí so schválením predloženého návrhu na zmenu zákona č. 366/1999 Z. z. o daniach z príjmov v znení neskorších predpisov.
 
Nevyhnutnou podmienkou uplatnenia inštitútu poskytovania podielu zaplatenej dane v prospech určených právnických osôb na ustanovené účely je podmienka zaplatenia dane. Až po zaplatení dane môže daňovník podať vyhlásenie, na základe ktorého správca dane poukáže 1% zo zaplatenej dane daňovníka v prospech určenej právnickej osoby. Podiel zaplatenej dane poukázaný správcom dane určenej právnickej osobe nemožno dodatočne upravovať.

V prípade daňovníka, ktorému vznikol preplatok na dani, správca poukáže 1 % dane z vyššej sumy dane (uvedenej v daňovom priznaní), ako je suma uvedená v dodatočnom daňovom priznaní alebo suma vyrubená správcom dane. Vzhľadom na to, že vzniknutý preplatok na dani sa vráti daňovníkovi, resp. sa v súlade s ustanovením § 63 zákona SNR č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov použije napr. na úhradu prípadného nedoplatku inej dane, sumu predstavujúcu rozdiel medzi vypočítaným 1 % zaplatenej dane z pôvodnej daňovej povinnosti (vyššej) a 1 % z upravenej daňovej povinnosti (nižšej) by znášal štátny rozpočet. Z tohto dôvodu je v druhej vete § 48 ods. 9 zákona č. 366/1999 Z. z. v znení neskorších predpisov ustanovené, že o uvedenú sumu rozdielu sa daňovníkovi zníži preplatok na dani, čo v konečnom dôsledku znamená, že túto sumu správca dane poukázal v prospech určenej právnickej osoby už z prostriedkov daňovníka. 
Ak by ustanovenie daňovníka § 48 ods. 9 neobsahovalo druhú vetu, museli by právnické osoby, ktorým bol poskytnutý podiel zaplatenej dane, uvedené sumy vrátiť späť správcovi dane, čo by v praxi bolo ťažko realizovateľné, pričom by si to vyžadovalo nárast ďalších úkonov zo strany správcu dane, čím by sa opäť zvýšili náklady na realizáciu uvedeného inštitútu. Podľa informácií Daňového riaditeľstva SR náklady súvisiace s realizáciou ust. § 48 zákona č. 366/1999 Z. z. o daniach z príjmov v znení neskorších predpisov predstavujú sumu cca. 35 mil. Sk. Z uvedeného vyplýva, že konštatovanie uvedené v dôvodovej správe o vplyve navrhovaného zákona na štátny rozpočet nezodpovedá skutočnosti.

Navrhovaným zákonom by sa rozšírilo financovanie určených právnických osôb nad rámec 1 % zo zaplatenej dane, a tým by sa aj umožnilo zámerné zneužitie v súčasnosti ustanoveného spôsobu financovania vybraných právnických osôb.

Záver

Vzhľadom na zásadné vecné výhrady k predloženému návrhu zákona Ministerstvo financií SR neodporúča vysloviť súhlas s návrhom skupiny poslancov Národnej rady SR na vydanie zákona, ktorým sa mení a dopĺňa zákon č. 366/1999 Z. z. o daniach z príjmov v znení neskorších predpisov.